อมยิ้ม สวมนิ้ว RING POP
“ผมอยากแก้ปัญหาของลูกสาวผม ลูกผมเป็นคนชอบดูดนิ้วโป้ง”  ประโยคนี้พูดโดยคุณ Frank Richards วิศวกรผลิตภัณฑ์ชาวอเมริกันในบริษัทผลิตหมากฝรั่ง  เรื่องนี้เป็นที่มาทำให้เขาออกแบบ และเสนอไอเดียการผลิตสินค้าที่จะมาแก้ปัญหา การดูดนิ้วของลูกสาว โดยเอาแหวนพลาสติกมารวมกับอมยิ้ม กลายมาเป็น RING POP..
16 ก.ค. 2561

อมยิ้ม สวมนิ้ว RING POP / โดย ลงทุนแมน
“ผมอยากแก้ปัญหาของลูกสาวผม ลูกผมเป็นคนชอบดูดนิ้วโป้ง” 
ประโยคนี้พูดโดยคุณ Frank Richards วิศวกรผลิตภัณฑ์ชาวอเมริกันในบริษัทผลิตหมากฝรั่ง
เรื่องนี้เป็นที่มาทำให้เขาออกแบบ และเสนอไอเดียการผลิตสินค้าที่จะมาแก้ปัญหา การดูดนิ้วของลูกสาว โดยเอาแหวนพลาสติกมารวมกับอมยิ้ม กลายมาเป็น RING POP..
RING POP ดันฮิตไปทั่วโลก รวมถึงเด็กๆ ในประเทศไทยสมัยก่อน
..แต่เรื่องยังไม่หมดแค่นี้..
ก่อนจะมาเป็นอมยิ้มสวมนิ้ว มีที่มาที่น่าสนใจอย่างไร ลงทุนแมนจะเล่าให้ฟัง
ต้นกำเนิดของเรื่องนี้ต้องย้อนกลับไปกว่า 128 ปีที่แล้ว..
นาย Morris Shorin ทำธุรกิจนำเข้าใบยาสูบจากทั่วโลก เพื่อนำมาขายในสหรัฐอเมริกา
ระหว่างที่ธุรกิจกำลังไปได้ดี 
แต่..
สงครามโลกครั้งที่ 1 ก็เริ่มต้นขึ้น
เรื่องนี้ทำให้บริษัทของคุณ Shorin ประสบปัญหา ไม่สามารถนำเข้าใบยาสูบ ประกอบกับการถดถอยของเศรษฐกิจโลกอย่างหนัก
ด้วยอายุของคุณ Shorin ที่มากขึ้น อำนาจการตัดสินใจของธุรกิจครอบครัวจึงตกมาอยู่ที่ลูกชายทั้ง 4 คน คือนาย Abram, Ira, Joseph และ Philip..
ธุรกิจดั้งเดิมของครอบครัวมีแนวโน้มที่จะไม่เติบโต และไปไม่รอด 
ลูกชายทั้ง 4 คนจึงช่วยกันตั้งบริษัทใหม่ชื่อว่า Topps ขึ้นมาเพื่อพลิกวิกฤตครอบครัว
ธุรกิจของ 4 พี่น้องคือการนำจุดแข็งของบริษัทเดิม คือ การเป็นที่รู้จักกับคู่ค้าทางธุรกิจจำนวนมาก รวมถึงการมีช่องทางการจัดจำหน่ายทั่วสหรัฐอเมริกา
ชื่อ Topps มีที่มาอย่างไร?
Topps มีที่มาจากคำว่า “Top” แปลว่า จุดสูงสุด ซึ่งพี่น้องทั้ง 4 ตั้งใจเติมตัว p เข้าไปเพิ่มเพื่อทำให้แตกต่างและชื่อดูเป็นแบรนด์มากยิ่งขึ้น
Topps เริ่มขายอะไร?
จากบริษัทที่จัดจำหน่ายใบยาสูบ พี่น้องทั้ง 4 คนปรับเปลี่ยนโมเดลธุรกิจมาเป็นผู้ผลิต “หมากฝรั่ง”เริ่มต้นที่ยี่ห้อ Bazooka
Bazooka แตกต่างจากหมากฝรั่งอื่นอย่างไร?
ตอนนั้น คนทั่วโลกอยู่ในยุคสงครามโลกครั้งที่ 2 หลายคนเป็นกังวล เครียด ชีวิตไม่มีความสุข
โจทย์ข้อนี้ได้ถูกตอบโดย 4 พี่น้องตระกูล Shorin ผ่านตัวการ์ตูน
พี่น้องตระกูล Shorin ใส่ลูกเล่นความสนุกสนานของ “การ์ตูนตลก” ลงไปในด้านในของกระดาษห่อหมากฝรั่ง
ไม่น่าเชื่อว่าเรื่องนี้ ทำให้หมากฝรั่งของบริษัท Topps ขายดี จนมีคอลเลคชันที่ทำกับแบรนด์ชั้นนำ ไม่ว่าจะเป็น Star Wars หรือนักกีฬาดังจาก NFL, NBA และอื่นๆ อีกมากมาย
4 พี่น้องยังเห็นช่องว่างของธุรกิจอยู่เสมอ โดยเห็นว่า
ผู้คนสามารถเข้าถึงตัวละครในหนัง หรือนักกีฬาที่ตนเองชื่นชอบได้มากขึ้นผ่าน “ของสะสม”
เช่นการ์ดสะสมนักบาส NBA นักฟุตบอล NFL และแมกกาซีน
ถ้าให้เห็นภาพ ก็คงเปรียบเทียบได้กับการ์ดของเมมเบอร์สาวๆ BNK ในยุคปัจจุบันของไทย
พอเรื่องเป็นแบบนี้จึงทำให้ บริษัทขยายกำลังการผลิต และเริ่มส่งออกสินค้าไปทั่วทุกมุมโลกกว่า 50 ประเทศ โดยประเทศไทยก็เป็นหนึ่งในนั้น
สินค้าของ Topps ที่เราน่าจะคุ้นเคยวัยเด็กมีอะไรบ้าง?
..PUSH POP และ RING POP นั่นเอง..
แหวนอมยิ้มสีสันสดใสวัยเด็ก ถูกคิดค้นขึ้นมาจากนักวิศวกรผลิตภัณฑ์ของบริษัท Topps ที่อยากแก้ไขปัญหา “ลูกสาววัยเด็กของเขาชอบดูดนิ้วโป้ง”
สิ่งเหล่านี้ทำให้ในปี 1999 ยอดขายของบริษัทพุ่งขึ้นไปสูงถึง  7,570.2 ล้านบาท..
ในปัจจุบัน 
แม้ว่าหมากฝรั่งและอมยิ้มของ Topps จะไม่ได้กลายมาเป็นรายได้หลักของบริษัทอีกต่อไป
ด้วยพฤติกรรมของคนที่เปลี่ยนไป..
บริษัทหันไปจับตลาดของสะสมแทน โดยมีการต่อยอดให้ของสะสมมีความร่วมสมัยมากขึ้นผ่าน แอปพลิเคชันบนมือถือ
โดยแอปนี้จะสามารถสะสมการ์ดของทั้ง Star Wars นักกีฬา NFL นักมวยปล้ำ WWE
ไม่น่าเชื่อเลยว่า 128 ปี หรือประมาณ 2 ช่วงอายุคน..
ธุรกิจผู้จำหน่ายใบยาสูบ จะกลายมาเป็นการ์ดสะสมบนมือถือ
RING POP ที่เราคุ้นเคยเป็นเพียง 1 สิ่งเกิดขึ้นในการปรับตัวของบริษัท Topps
ใครจะคิดว่าแค่พิมพ์การ์ตูนตลกลงในกระดาษห่อหมากฝรั่ง จะทำให้หมากฝรั่งขายดี
และความเป็นคุณพ่อ Frank Richards ของลูกสาวตัวน้อยที่ไม่อยากให้ลูกดูดนิ้วโป้ง ทำให้ RING POP เกิดขึ้น..
การต่อยอดความคิดของเรานั้นสำคัญ ในโลกใบนี้อาจมี 1,000,000 คนที่คิดเรื่องเดียวกัน แต่มีเพียง 1 คนที่ลงมือทำ
และ 1 คนนี้อาจจะประสบความสำเร็จหรือไม่นั้น
ก็คงไม่สำคัญเท่ากับ เขาได้เรียนรู้อะไรบ้างจากการลงมือทำ นั่นเอง..
----------------------
อมยิ้ม RING POP เป็นตำนาน ส่วนบทความของเราเป็นบล็อกแล้ว ติดตามได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
-
[8382].